Roofverdagte doodgeslaan | George Herald
Thursday, 19 May 2016, 08:00
Rosedale-inwoners staan om die plakkershut wat hulle afgebreek het.
GEORGE NUUS - Die hartseer van geweld het 'n gesin van Pacaltsdorp se lewe dié week onherroeplik verander.
'n Pa wie se tienerseun op pad skool toe beroof en met 'n mes gesteek is, staar nou saam met nog 'n man, 'n klag van moord in die gesig.
Vasgevang in 'n blinde greep van woede ná die voorval, het hulle die vermeende verdagte na bewering so erg aangerand, dat hy Dinsdagaand aan sy wonde beswyk het.
Die drama het vroeg Dinsdagoggend ontvou toe die 14-jarige seun van Rosedale op pad skool toe was. Hy is omstreeks 06:25 glo deur die oorledene, Winston Jacobs (31) langs die N2-snelweg voorgekeer, beroof en met 'n mes in die linkerskouer gesteek.
Jacobs is kort na die voorval naby sy huis in die Rosedale-plakkerskamp deur die seun se pa en nog mense aangekeer. Met die polisie se aankoms op die toneel het Jacobs bewusteloos in die pad gelê en is hy in 'n kritieke toestand na die George-hospitaal geneem waar hy die aand dood is.
'n Lid van die Rosedale-buurtwag, Geoff September, sê hy het die seun langs die pad gekry na die aanval en het hom na sy ouers geneem.
"Die GO GEORGE-busse het mos nie vanoggend (17 Mei) gery nie, toe stap hy skool toe. Langs die pad is hy deur die verdagte, wat aan hom bekend is, voorgekeer en van sy tablet beroof. Hy het die seun ook met 'n mes gesteek," sê hy.
Kapt. Malcolm Pojie, die Suid-Kaapse polisiewoordvoerder, het bevestig dat hulle onderskeidelik 'n klag van roof en moord ondersoek.
"Die roofklagte hou verband met die voorval waartydens 'n tienerseun langs die N2-snelweg beroof en in die linkerskouer gesteek is. Die moord het betrekking op die aanranding van die verdagte in die roofsaak. Twee verdagtes is Dinsdagaand in hegtenis geneem."
Hy het 'n beroep op inwoners gedoen om nie reg in eie hande te neem nie. "Dié wat reg in eie hande neem, sal hulself in die beskuldigdebank bevind en sal te doen kry met die volle mag van die gereg. Mense se toekoms kan deur sulke optrede vernietig word. Laat die polisie toe om hul mandaat uit te voer deur die skuldige persone aan die man te bring," sê Pojie.
Keelvol inwoners van Rosedale het Dinsdagoggend drie vermeende dwelmhuise in die plakkerskamp afgebreek. Een van die huise is deur die oorledene bewoon.
Joanie Jantjies-Visagie, 'n gemeenskapsleier en die nasionale organiseerder van die South African Religious Civic Organisation (Sarco), het met die George Herald se aankoms by die plakkerskamp gesê dat die inwoners keelvol is vir die tikhuise in die area.
"Van vandag af breek ons alle tikhuise af. Genoeg is genoeg. Ons is gatvol. Ons is moeg dat ons kinders aan tik vervalle is. Ons kinders en mense is nie meer veilig nie. Hulle roof en breek in. Ons mense is arm genoeg, ons is moeg," sê Jantjies-Visagie.
Sy sê hulle het 'n versoek aan verskeie persone by die George-munisipaliteit gerig om die elektrisiteit te ontkoppel, maar is gesê dat dit nie dringend is nie. "Die DA wag vir kruisies van ons gemeenskap. Hulle is gou om ander strukture te gaan afbreek, maar hulle wil nie tikhuise afbreek nie. Ons is moeg."
Vier ander persele waar dwelms glo verkoop word, is ook geïdentifiseer en inwoners het die eienaars gewaarsku dat hulle hul onwettige aktiwiteit moet staak of die risiko loop dat hulle huise ook afgebreek sal word.
Chantel Edwards-Klose, kommunikasiebeampte van die George-munisipaliteit, het gister gesê die munisipaliteit neem sterk standpunt in teenoor dwelmmisbruik en het al verskeie veldtogte in gemeenskappe van stapel gestuur om dié sosiale probleem aan te spreek.
"Die munisipaliteit keer nie die beweerde vigilante-optrede of beweerde dwelmhandel goed nie, en vertrou dat die polisie die aangeleentheid sal ondersoek," sê Edwards-Klose.
Sy het bygevoeg dat die regte prosedure nie gevolg is toe daar versoek is dat die elektriese toevoer ontkoppel moet word nie. "Die munisipaliteit sal slegs ontkoppeling oorweeg as daar fout is met die elektriese installering, as dit onveilig is, asook vir agterstallige munisipale dienste of as die eienaar skriftelik versoek dat die kragtoevoer afgesny word."
* A Pacaltsdorp father faces a charge of murder after he allegedly assaulted a 31-year-old man from Rosedale, Winston Jacobs (31), who was suspected of stabbing his teenage son (14) and stealing his tablet on Tuesday morning (17 May). Another man was also arrested late on Tuesday in connection with Jacob's murder. The teenager was walking to school as GO GEORGE bus drivers were on strike, when he was stabbed and robbed next to the N2 highway at around 06:25.
The suspect, Jacobs, was confronted shortly after the incident and severely assaulted by an angry mob, which allegedly included the suspects. He died late Tuesday evening in the George Hospital.
Angered by the stabbing of the boy, community members on Tuesday broke down three alleged drug houses in the Rosedale squatter camp. One of the homes belonged to Jacobs.
Joanie Jantjies-Visagie het gewaarsku dat hulle elke tikhuis in Rosedale gaan afbreek. Foto's: Myron Rabinowitz